Adja el a céget, akkor nyerhet közbeszerzésen – mondták az ügyvezetőnek. A bíróság milliós büntetéseket szabott ki.

Elítélt a bíróság három embert, akik egy cég ügyvezetőjét megfenyegették, hogy adja el nekik a vállalatát.

A személyszállítással, autóbuszvonalak üzemeltetésével foglalkozó cég 2013-ban közbeszerzési eljárásra jelentkezett résztvevőként egy 17 milliárd forintot meghaladó értékű ajánlattal. A cég ügyvezetőjét megkereste egy 46 éves férfi, és megkísérelte rávenni, hogy – egy ismeretlen megbízói kör részére – adja el a cégét, mert csak ebben az esetben nyerheti meg a cég a közbeszerzési eljárást.

A vádlott többször – egy alkalommal két társa jelenlétében – azzal fenyegette meg a cég vezetőjét, hogy ha nem adja el a céget, és az nem nyeri meg a közbeszerzési eljárást, akkor több milliárd forintos bevételtől esik el a cég. Azt mondta,

ez nem presszió, de vannak visszautasíthatatlan ajánlatok.

A bíróság a vádlottakat a bűnösnek mondta ki, a zsarolót 8 hónap, végrehajtásában 2 év próbaidőre felfüggesztett szabadságvesztésre és 1,25 millió forint pénzbüntetésre, társait pedig egymillió, valamint 800 ezer forint pénzbüntetésre ítélte. Az ítélet nem jogerős, az ügyészség súlyosításért jelent be fellebbezést.